**Ενότητα 4η (320 d - 321 b)**

**Η αρχή της δημιουργίας του ανθρώπου**

**Προτεινόμενοι στόχοι**

• Να κατανοήσουν οι μαθητές τις ιδέες που διατυπώνονται στο μύθο για τη δημιουργία των όντων, το φυσικό εξοπλισμό των ζώων και την ισορροπία στη φύση.

• Να γνωρίσουν το μύθο ως μέθοδο διδασκαλίας των σοφιστών.

**Ερμηνευτικές ερωτήσεις ανοικτού τύπου (ανάπτυξης και σύντομης απάντησης)**

1. *῏Ην γάρ ποτε χρόνος:* Ποια είναι η λειτουργία της φράσης στη δομή του λόγου1;

2. Τι υπήρχε πριν από τη δημιουργία των θνητών όντων;

3. Ο Πρωταγόρας αξιοποιεί στο μύθο αρχέγοντες αντιλήψεις για τη Γη - Μητέρα και για τον αυτοχθονισμό2. Να εντοπίσετε τις αντιλήψεις αυτές στο κείμενο και να εξηγήσετε τη σημασία τους για το μύθο. Θα σας βοηθήσουν οι γνώσεις σας από τη μυθολογία για τη θεοποίηση της Γης και ο μύθος του Κάδμου για τους «Σπαρτούς» (Καδμείους) Θηβαίους3.

4. *ὅτε θεοὶ μὲν ἦσαν -τυποῦσιν αὐτὰ θεοί:* Νομίζετε ότι οι απόψεις αυτές έρχονται σε αντίθεση με τη θέση του Πρωταγόρα *περὶ μὲν θεῶν οὐκ ἔχω εἰδέναι, οὔθ’ ὡς εἰσὶν οὔθ’ ὡς οὐκ εἰσὶν οὔθ’ ὁποῖοί τινες ἰδέαν· πολλὰ γὰρ τὰ κωλύοντα εἰδέναι ἥ τ’ ἀδηλότης καὶ βραχὺς ὢν ὁ βίος τοῦ ἀνθρώπου*4;

5. Από ποια στοιχεία δημιουργούν οι θεοί τα θνητά όντα; Ποιες κοσμολογικές αντιλήψεις φαίνεται να ακολουθεί ο Πρωταγόρας5;

6. Ποιο ρόλο διαδραματίζει η μοίρα (*εἱμαρμένη*) στην ενότητα και πώς εξηγείται αυτός6;

…………………………………………………………………………………………………………..

1 Η φράση, τυπική αρχή παραμυθιού, αποτελεί μέρος του σκηνικού. Τα καθαυτό μυθολογικά στοιχεία αποτελούν εξωτερική διακόσμηση που περιβάλλει την εξήγηση του Πρωταγόρα για τη δημιουργία του ζωικού βασιλείου και του ανθρώπου.

2*Αυτοχθονισμός:* πεποίθηση ότι ορισμένες φυλές ξεφύτρωσαν από τη γη αυτή που ύστερα έκαναν πατρίδα τους.

3 *γῆς ἔνδον*: Υπόκειται η αντίληψη για τη γη ως μητέρα στα σπλάχνα της οποίας δημιουργούνται οι νέοι οργανισμοί και η αντίληψη του αυτοχθονισμού. Έδινε αίσθημα προνομιακής σχέσης με την πατρίδα και ευγενικής καταγωγής. Ο μύθος του Κάδμου που έσπειρε τα δόντια του δράκου από τα οποία φύτρωσαν οι πάνοπλοι Καδμείοι απηχεί μια τέτοια αντίληψη. Οι Αθηναίοι υπερηφανεύονταν ότι ήταν αυτόχθονες, πρβλ. Θουκυδίδη Ἐπιτάφιος ΙΙ, 36 (οἱ αὐτοὶ αἰεὶ οἰκοῦντες*).*

4 Μερικοί θεωρούν ότι υπάρχει αντίθεση. Όμως πρόκειται για μύθο, στον οποίο η παρουσία των θεών έχει αλληγορική έννοια. Ο Δίας είναι ο λόγος, η λογική, δηλ. η νομοτέλεια που διέπει τη φύση, οι άλλοι θεοί είναι τα όργανα της νομοτέλειας, η οποία ρυθμίζει τις σχέσεις των όντων, εξισορροπεί τις ελλείψεις τους. Έπειτα, όπως φαίνεται και από τη συνέχεια του μύθου, ο Πρωταγόρας ενδιαφέρεται μάλλον για την εξήγηση της γένεσης του θρησκευτικού συναισθήματος παρά για το θέμα της ύπαρξης των θεών. Πάντως δεν υποστηρίζει ότι οι θεοί είναι αιώνιοι, αντίθετα, όπως αφήνει να εννοηθεί, δημιουργήθηκαν και αυτοί (καὶ τούτοις) και απλώς υπήρχαν πριν από τα θνητά γένη. Αν η θέση του Πρωταγόρα χαρακτηριστεί ως αγνωστικιστική, θα πρέπει να προηγηθεί η εξήγηση του όρου (αγνωστικισ*μ*ός*:* η θεωρία σύμφωνα με την οποία η γνώση της ουσίας των πραγμάτων είναι αδύνατη· ο αγνωστικιστής παίρνει επιφυλακτική ή ουδέτερη στάση απέναντι στα μεταφυσικά προβλήματα, όπως το πρόβλημα του θεού).

5Από *γῆ* και *πῦρ*. Φαίνεται να ακολουθεί τον Εμπεδοκλή και τον Παρμενίδη.

6 Στο μύθο του Πρωταγόρα η εἱ*μ*αρ*μ*ένη αναφέρεται δύο φορές: χρόνος εἱ*μ*αρ*μ*ένος και εἱ*μ*αρ*μ*ένη ἡ*μ*έρα. Είναι στοιχείο του μύθου, που προσδιορίζει χρονικά την εξέλιξη. Εκφράζει «το πλήρωμα του χρόνου», το πέρασμα από μία εποχή σε άλλη, από μια μορφή ζωής σε άλλη, που ούτε στιγμιαίο είναι ούτε αυτόματο. Αν αφαιρέσουμε το περίβλημα του μύθου από την αφήγηση του Πρωταγόρα, σημαίνει ότι το πέρασμα σε άλλο στάδιο γίνεται κάτω από την πίεση της ανάγκης για επιβίωση ή καλυτέρευση της ζωής.

7. Με ποιες ιδιότητες/δυνάμεις εξόπλισε τα ζώα ο Επιμηθέας και από ποιους κινδύνους τα εξασφάλιζαν αυτές7;

8. Να δείξετε ότι ο μύθος του Πρωταγόρα εξηγεί τελεολογικά8 το νόμο της αναπλήρωσης9.

**Ερμηνευτική ερώτηση κλειστού τύπου**

Ο Επιμηθέας μοίρασε στα ζώα τις διάφορες ιδιότητες με σκοπό να αντισταθμίσει αδυναμίες. Να συμπληρώσετε με τη βοήθεια του κειμένου τις παρακάτω προτάσεις, ώστε να φαίνεται πώς εξασφαλίστηκε η ισορροπία στο ζωικό βασίλειο.

• Η ταχύτητα αντιστάθμιζε την .....................................................................................

• Τα φτερά ή η υπόγεια κατοικία αντιστάθμιζαν ...........................................................

• Όσα ζώα είχαν δύναμη δε χρειάζονταν .........................................................

• Όσα είχαν μεγάλο μέγεθος .............................................................

• Τα όπλα αντιστάθμιζαν .........................................................

• Για να αντιμετωπίζουν τις καιρικές μεταβολές τους έδωσε ...............……………………….

• Με πολυγονία προίκισε ....................................................

• Ολιγογονία έδωσε ...........................................................

• Δεν έδωσε σε όλα τα ζώα την ίδια τροφή για να μην ...........................................

**Λεξιλογικές - Σημασιολογικές ασκήσεις**

1. *πῦρ, γῆ:* Να χρησιμοποιήσετε τα ουσιαστικά ως πρώτο συνθετικό σε δέκα σύνθετα (βλ. Γραμματική της αρχαίας ελληνικής, ΟΕΔΒ, § 414).

2. Να αντιστοιχίσετε τις λέξεις της στήλης Α με τις συνώνυμές τους που δίνονται στη στήλη Β.

|  |  |
| --- | --- |
| **Α** | **Β** |
| *κατάγειος* | *ἀποδίδωμι* |
| *κεράννυμι* | *ἱκετεύω, παρακαλῶ* |
| *νέμω* | *ἀμφιέννυμι* |
| *προσάπτω* | *ὑπόγειος* |
| *ἀμπίσχω* | *μείγνυμι* |
| *ἰσχύς* | *μερίζω* |
| *μηχανῶμαι* | *ἰσχυρός, πυκνός* |
| *παραιτοῦμαι* | *δύναμις, σθένος* |
| *στερεός* | *ἐπινοῶ* |

3. *κατευνάζω, κατανάλωση, εκδορά, αμπέχονο, αυτάρκεια, σαρκοβόρο, καταβροχθίζω, περιδέραιο:* Να εντοπίσετε στο κείμενο τις ομόρριζες των λέξεων που σας δίνονται (μερικές από αυτές αναφέρονται στην ίδια λέξη του κειμένου).

4. *παραιτοῦμαι:* Να γράψετε ποια σημασία έχει το ρήμα στο κείμενο και ποια έχει σήμερα.

…………………………………………………………………………………………………………

7 Ο Επιμηθέας εξόπλισε τα ζώα: με όπλα για να προλάβει την αλληλοεξόντωση, με διάφορα μέσα προφύλαξης για τις εποχές του έτους, με ποικιλία διατροφής και πολυγονία ή ολιγογονία για να εξασφαλιστεί η διαιώνιση.

8 Τελεολογικός < τέλος (= σκοπός).

9 **Νόμος της αναπλήρωσης**: αρχή που ισχύει και στη φύση, σύμφωνα με την οποία μία αδυναμία - ενός ζώου π.χ. αναπληρώνεται από μία ικανότητα. Η συγκεκριμένη ερώτηση έχει στόχο να ελέγξει αν οι μαθητές κατανόησαν ότι εδώ η εξήγηση είναι τελεολογική, δηλαδή οι διάφορες ιδιότητες και χαρακτηριστικά των ζώων εξηγούνται από το σκοπό (τέλος) για τον οποίο πλάστηκαν, ή, απλούστερα, από τη λειτουργία που επιτελούν. Στη φύση όλα έχουν, σύμφωνα με τον Πρωταγόρα, ένα σκοπό. Δεν ισχυρίζεται το ίδιο για την ιστορία. Για τη σκοπιμότητα στη φύση πρβλ. και Ἀριστοτέλους Ἠθικὰ Νικο*μ*άχεια, Φάκελος Υλικού, ενότητα 17η , σσ. 160- 161.